Best i London på mat
Brixton Village Market, sørøst i London, var i ferd med å gå dukken. Utenfor overlevde det afro-karibiske markedet på å bli et rent grønnsak-, kjøtt- og fiskemarked. Men under det oppskrapede glasstaket som dekker hallen ved siden av, lå stengte lokaler på rekke og rad og ventet forgjeves på nye eiere. - Da vi åpnet hadde vi 20 tomme lokaler som nabo. Det som har skjedd siden, er nesten ikke til å tro, sier Anne Fairbrother (44). Hun startet den lille matbutikken CornerCopia for litt over to år siden. Nå er det blitt en restaurant med flere gjester enn plasser.Markedet har stått opp fra de døde, og er nå ett av de livligste stedene å besøke i London - særlig på en torsdagskveld, da man kan vandre fra restaurant til restaurant, jakte på små skatter i de trendy bruktbutikkene, ta en drink og høre på livemusikk. Omtrent hver måned dukker en ny restaurant opp i hallen, og anmeldelsene i storaviser som The Guardian har vært panegyriske. I slutten av desember gikk markedet til topps i 2011-rangeringen over «Food and Drink» i utelivsguiden Time Out. - Markedet har en unik stemning, og er en smeltedigel av ulike kulturer. Det er Brixton på sitt beste! Det eneste problemet er at det er så mange spisesteder at jeg nesten ikke klarer å velge, sier Nathaniel Martello (28), som spiser okonomiyaki, japansk gatemat fra Osaka. I Elephant venter halvt norske Poppy Bourke (24) på en tallerken indisk thali (curry, raita og daal). Hun har bodd i Brixton hele livet, og har sett markedet forandre seg. - Siden så mye sto tomt, skulle det rives og bygges leiligheter her. Men finanskrisen i 2008 satte en stopper for det, og i mellomtiden klarte man å få liv i markedet igjen, forteller Poppy. - Før syntes vennene mine at Brixton var et skummelt sted, nå vil nesten alle flytte hit, fortsetter hun. Hva er dine matfavoritter i London - del og diskuter nederst i kommentarfeltet!Selv om det er småkjølig under glasstaket midtvinters sitter gjestene ute. På Honest Burger er det fullt fra morgen til kveld. - Det er helt vilt hvordan det har tatt av. Vi åpnet i juni, og nå lager vi 300 burgere om dagen. Hver av dem håndlaget, sier gründer Philip Eeles. Innimellom de hippe restaurantene ligger det fortsatt flere afro-karibiske frisører og småbutikker som selger tørket fisk, krydder og tropiske grønnsaker. Men her vil ikke innehaverne bli intervjuet. Den brasilianske slakteren Chris Kaziuk (31) toucher innpå hvorfor: Det voldsomme oppsvinget for de nye restaurantene har ikke smittet over på de få butikkene som overlevde fra det gamle markedet. - Det er to ulike kundegrupper. De som kommer for å spise kjøper ikke råvarer. Men det har i hvert fall brakt litt liv tilbake igjen, sier Chris. Edward Hodges (75) har jobbet i Dagons Fish i femti år, og har sett markedet gå gjennom mange forandringer. - Dette var et hvitt arbeiderstrøk da vi åpnet, og vi solgte torsk og kolje. Så flyttet mange hit fra Karibia og Vest-Afrika. Vi byttet til tropisk fisk som tilapia og solgte i bøtter og spann. Nå er klientellet blandet, så når vi stenger for kvelden gjør vi om boden til en østers- og champagnebar, sier han.I vintagebutikken Leftovers nyter Margot Waggoner (26) godt av restaurantgjestene. - Det var som en spøkelsesby her, men jeg så potensialet. Jeg har mange av de samme kundene som restaurantene, og som dem holder jeg åpent fra lunsj til kveld. God mat og litt god drikke, så er man i godt humør til en liten handel, nærmest hvisker hun med fløyelsmyk amerikansk aksent. Da markedet skulle gjenopplives tok den kreative gruppen Spacemakers på seg oppdraget. Arrangementer som åpent teater, verdens minste kino (tre stoler), og danseforestillinger dro inn gjestene. Nå strømmer de til av seg selv. Ved den familiedrevne thaiperlen Kaosarn, der alt lages på små kokeplater på bakrommet, forteller den eksentriske «vertinnen» (at hun er en ekte thailandsk «ladyboy» er ingen hemmelighet) stolt: - Vi har alltid nydelig mat, men husk å bestille minst en uke i forveien. FØLG VG REISE PÅ FACEBOOK ELLER TWITTER!
For to år siden skulle hallen rives. Nå syder det av liv på markedet som er kåret til Londons beste matsted.